Zagreb, 25. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 143/21. i 36/24., u daljnjem tekstu: ZSSI), **u predmetu dužnosnika Siniše Horvata OIB:………….., općinskog načelnika Općine Suhopolje do 02. kolovoza 2022. godine, pokrenutog na temelju neanonimne prijave.** na 56. sjednici, održanoj 25. srpnja 2024., donosi sljedeću

**ODLUKU**

1. **Propustom da pravodobno obavijesti Povjerenstvo o stupanju u poslovne odnose Općine Suhopolje, u kojoj je obveznik obnašao dužnost, s trgovačkim društvom AGEST d.o.o., u kojem njegov brat ima više od 5% udjela u vlasništvu, a koji su nastali:**

**-sklapanjem Ugovora o izradi projektne dokumentacije kojem je predmet izrada glavnog projekta za rekonstrukciju pristupne ceste, izgradnja pješačke staze i postavljanje javne rasvjete do centra za kulturu zdravlja u Cabuni od 29. listopada 2018.,**

**-izdavanjem i potpisivanjem narudžbenica od 15. listopada 2018. za uređenje i asfaltiranje pješačke staze u naselju Borova te 16. studenog 2018. za projekt Kuće oproštaja Žiroslavlje, Sportsko rekreativnog centra Suhopolje i Uređenje i opremanje multimedijalnog centra Suhopolje,**

**obveznik Siniša Horvat, općinski načelnik Općine Suhopolje do 02. kolovoza 2022. godine, počinio je povredu članka 21. stavka 1. i 4. ZSSI-a.**

1. **Potpisivanjem ugovora iz točke 1. izreke kao i izdavanjem i potpisivanjem narudžbenica iz točke 1. izreke,** **obveznik Siniša Horvat, općinski načelnik Općine Suhopolje do 02. kolovoza 2022. godine, počinio je povredu članka 7. točke c) ZSSI-a.**
2. **Na temelju članka 21. stavka 6. ZSSI-a predmet će se dostaviti nadležnom državnom odvjetništvu na daljnje postupanje radi pokretanja postupka utvrđenja ništetnosti pravnih akata iz točke I. izreke pred nadležnim sudom.**
3. **Za povrede ZSSI-a, opisane pod točkama I. i II. ove izreke, obvezniku se izriče sankcija u iznosu od 3.000,00 eura.**
4. **Nalaže se obvezniku Siniši Horvatu da u roku od 15 dana od zaprimanja ove Odluke uplati novčanu sankciju iz točke IV. ove izreke u ukupnom iznosu od 3.000,00 eura na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- OIB obveznika-28720.**
5. **Ako obveznik novčanu sankciju iz točke IV. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
6. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
7. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je dana 22. siječnja 2024. godine, temeljem neanonimne prijave, putem Obavijesti broj 711-02-01/06-2024-11 pokrenulo postupak protiv obveznika Siniše Horvata zbog moguće povrede članka 7. točke c) ZSSI-a-, koja proizlazi iz sudjelovanja u postupku odlučivanja o stupanju u poslovni odnos Općine Suhopolje sa trgovačkim društvima AGEST d.o.o. i UZOR COLOR d.o.o., čiji je direktor brat obveznika. Ujedno je obveznik pozvan da se u roku od 15 dana od dana dostave obavijesti očituje o postojanju pretpostavki za pokretanje postupka i činjeničnim utvrđenjima iz navedene obavijesti.

Navedena obavijest je dostavljena imenovanom obvezniku koji se na istu očitovao pisanim podneskom zaprimljenim u Povjerenstvu dana 14. veljače 2024. godine, navodeći da je Općina Suhopolje prije njegovog stupanja na dužnost bila u poslovnom odnosu s trgovačkim društvom UZOR COLOR d.o.o., budući da se radi o respektabilnom društvu u građevini, a posebice u fasaderskim i ličilačkim radovima, slijedom čega je njegov prethodnik na mjestu općinskog načelnika od njih naručivao usluge izrade horizontalne signalizacije, uzimajući u obzir nižu cijenu usluge. Nadalje ističe da kada je on stupio na dužnost općinskog načelnika Općine Suhopolje, da je imao želju nastaviti poslovnu suradnju sa poslovnim subjektima koji su i ranije prije njegovog dolaska na dužnost obavljali radove i pružali usluge Općini Suhopolje pod uvjetima najjeftinije cijene i najpovoljnije ponude, sukladno uvjetima i pravilima Općine Suhopolje glede odabira ponuda i izvođača. Naveo je i da je iz tog razloga tijekom travnja i srpnja 2018. zatražio ponude trgovačkog društva UZOR COLOR d.o.o. radi izvođenja fasaderskih radova, isto kao i njegov prethodnik, za uslugu horizontalne signalizacije te da je jedini član i zakonski zastupnik društva do sredine ožujka 2019. godine bio Nikola Grbić. Nadalje je istaknuo da nakon što je njegov brat stupio na mjesto člana uprave društva, da Općina Suhopolje više nije obavljala s istim trgovačkim društvom bilo kakvu djelatnost niti je naručila bilo kakvu uslugu ili izvođenje bilo kakvih radova.

Nadalje, u odnosu na trgovačko društvo AGEST d.o.o., u navedenom očitovanju, obveznik je istaknuo da je navedeno društvo obavilo za Općinu Suhopolje tijekom 2018. godine uslugu izrade projektne dokumentacije i stručnog nadzora koje je obavljao nadzorni inženjer Neven Čizmić, ujedno i direktor i član društva AGEST d.o.o. Nadalje, da je temeljem Pravilnika o provedbi postupka jednostavne nabave- Službeni glasnik 1/17 te ranije provedenog postupka ispitivanja tržišta putem poziva na tri ponude izdanog od strane tadašnjeg pročelnika jedinstvenog upravnog odjela, Općina Suhopolje sklopila Ugovor o izradi glavnog projekta na području Općine Suhopolje za dječji vrtić s trgovačkim društvom AGEST d.o.o. dana 24. kolovoza 2018. te da je sve poslove koji su prethodili sklapanju Ugovora i nakon sklapanja Ugovora u korist trgovačkog društva AGEST d.o.o. Virovitica vodio Neven Čizmić, kao i da je ponuda trgovačkog društva AGEST d.o.o. bila upola jeftinija od ponuda drugih dvaju ponuditelja. Ujedno je istaknuo i da je temeljem naprijed navedenog Pravilnika te ranije provedenog postupka ispitivanja tržišta putem poziva na tri ponude Općina Suhopolje sklopila Ugovor o izradi projektne dokumentacije za izradu glavnog projekta rekonstrukcije pristupne ceste, izgradnje pješačke staze i postavljenja javne rasvjete do Centra za kulturu zdravlja u Cabuni s trgovačkim društvom AGEST d.o.o., dana 29.listopada 2018. godine, a da je sve poslove u vezi navedenog vodio Neven Čizmić i da je ponuda trgovačkog društva AGEST d.o.o. bila upola jeftinija od preostalih. Također je istaknuo da je njegov brat tek rješenjem Trgovačkog suda u Bjelovaru, dana 29. listopada 2018. postao član uprave trgovačkog društva AGEST d.o.o. i da je odmah nakon što je isti postao član uprave i član trgovačkog društva AGEST d.o.o., on kao općinski načelnik odmah prestao s poslovnim odnosom s trgovačkim društvom AGEST d.o.o. i da nije započinjao nikakve nove poslovne odnose. Ujedno je obveznik naglasio da s bratom nije bio u dobrim odnosima te da smatra da svojim postupanjem nije namjerno prekršio niti jednu odredbu kako zakonskih tako i podzakonskih propisa.

Također je Povjerenstvo u odnosu na imenovanog obveznika dana 16. svibnja 2024. godine donijelo dopunu obavijesti o pokretanju KLASA: P-160/22, URBROJ: 711-02-01/06-2024-16, a vezano za moguću povredu odredbe članka 18. stavka 1. ZSSI-a/11, s obzirom da je Povjerenstvo utvrdilo da je obveznik kao načelnik Općine Suhopolje dana 29. listopada 2018. godine potpisao sa trgovačkim društvom AGEST d.o.o. Ugovor o izradi projektne dokumentacije kojem je predmet izrada glavnog projekta za rekonstrukciju pristupne ceste, izgradnja pješačke staze i postavljanje javne rasvjete do Centra za kulturu zdravlja u Cabuni. Također, utvrđeno je da je obveznik izdao i potpisao narudžbenice za trgovačko društvo AGEST d.o.o. 15. listopada 2018. za uređenje i asfaltiranje pješačke staze u naselju Borova te 16. studenog 2018. za projekt Kuće oproštaja Žiroslavlje, Sportsko-rekreativnog centra Suhopolje i Uređenje i opremanje multimedijalnog centra Suhopolje.

Obveznik se očitovao na navedenu obavijest navodeći da je točno da je kao općinski načelnik Općine Suhopolje dana 29. listopada 2018. potpisao s trgovačkim društvom AGEST d.o.o. Ugovor o izradi projektne dokumentacije kojem je predmet izrada glavnog projekta za rekonstrukciju pristupne ceste, izgradnja pješačke staze i postavljanje javne rasvjete do Centra za kulturu zdravlja u Cabuni te da je izdao i potpisao narudžbenice za trgovačko društvo AGEST d.o.o. dana 15. listopada 2018. za uređenje i asfaltiranje pješačke staze u naselju Borova te 16. studenog 2018. za projekt Kuće oproštaja Žiroslavlje, Sportsko rekreativnog centra Suhopolje i Uređenje i opremanje multimedijalnog centra Suhopolje. Ujedno je istaknuo da su svi navedeni poslovi koje je Općina Suhopolje ugovorila s trgovačkim društvom AGEST d.o.o. u mjesecu listopadu i studenom 2018. godine, sklopljeni temeljem ranije započetog postupka ispitivanja tržišta temeljem Pravilnika o provedbi postupka jednostavne nabave- Službeni glasnik 1/17, za vrijeme kada njegov brat još nije bio niti član društva niti član uprave AGEST d.o.o. Nadalje je istaknuo da u trenutku kad je njegov brat sklopio Ugovor o prijenosu poslovnog udjela od 09. listopada 2018. i tako postao imatelj jednog poslovnog udjela društva AGEST d.o.o. to jest član društva i član uprave, on da o tome nije imao saznanja, posebno uzevši u obzir da je njegov brat bio zaposlen kod drugog poslodavca. Nadalje, da je on saznao da je njegov brat postao član društva AGEST d.o.o tek u drugoj polovici mjeseca studenog 2018. Zaključno je naveo da, iako je njegov brat postao član društva AGEST d.o.o. 09. listopada 2018., te su činjenice postale javno dostupne temeljem rješenja Trgovačkog suda u Bjelovaru koje je doneseno i objavljeno 29. listopada 2018. godine. Ujedno je istaknuo da su on i njegov brat punoljetne osobe, da imaju svoje obitelji i da ne žive zajedno, kao i da nisu u dobrim odnosima te da s obzirom na navedeno nije imao saznanja o njegovoj poslovnoj akviziciji, a koja nije bila javna informacija. U trenutku kad je informacija postala javna i dostupna svima ističe da je prekinuo poslovnu suradnju s društvom AGEST d.o.o.

U konkretnom slučaju postupak je pokrenut sukladno odredbama Zakona o sprječavanju sukoba interesa („Narodne novine“ broj 143/21. i 36/24- u daljnjem tekstu: ZSSI/21), dok su materijalno uzete u obzir odredbe Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19- u daljnjem tekstu:ZSSI/11) ZSSI-u koji je bio na snazi do 25.12.2021. , budući su moguće povrede učinjene za vrijeme važenja navedenog zakona. Međutim, Povjerenstvo je u međuvremenu, dana 02. srpnja 2024. godine zaprimilo presudu Visokog upravnog suda Republike Hrvatske broj UsII-50/2024-5 od 23. svibnja 2024. godine, u kojoj je Visoki upravni sud zauzeo stav da je „tužitelj bio dužan primijeniti onaj zakon koji je bio na snazi u vrijeme pokretanja postupka, a ne Zakon koji je prestao važiti 25. prosinca 2021.“ Slijedom navedenog, kako je Povjerenstvo dužno poštivati pravomoćne sudske odluke te da je sukladno članku 45. ZSSI-a pravna zaštita protiv odluka Povjerenstva osigurana upravo pred Visokim upravnim sudom Republike Hrvatske, postupak je materijalnopravno dovršen sukladno odredbama ZSSI-a /21, odnosno ZSSI-a koji je na snazi od 25 prosinca 2021. godine. Također, treba naglasiti da se u ovom slučaju radi i o kontinuitetu pravne norme, odnosno da je sadašnja odredba 7.c) ZSSI-a/21 identična odredbi 7.c) ZSSI-a/11, dok je sadašnja odredba članka 21. ZSSI-a/21 identična odredbi članka 18. ZSSI-a/11.

Člankom 3. stavkom 1. točkom 34. ZSSI-a propisano je da su općinski načelnici i njihovi zamjenici obveznici u smislu odredbi navedenog zakona, stoga je Siniša Horvat povodom obnašanja dužnosti općinskog načelnika Općine Suhopolje u mandatu od 26. svibnja 2017. do 20.svibnja 2021. godine te od 20.svibnja 2021. godine do 02. kolovoza 2022. godine, bio obvezan postupati sukladno odredbama ZSSI-a.

Uvidom u povijesni izvadak iz sudskog registra za trgovačko društvo UZOR COLOR d.o.o. utvrđeno je brat obveznika direktor te da zastupa društvo pojedinačno i samostalno od dana 07. ožujka 2019. godine.

Nadalje, uvidom u povijesni izvadak iz sudskog registra za trgovačko društvo Agest d.o.o. utvrđeno je da brat obveznika član uprave navedenog društva od 09. listopada 2018. godine.

Ujedno, uvidom u digitalne podatke Matice rođenih, a u koje Povjerenstvo ima pristup, utvrđeno je da se u konkretnom slučaju nesporno radi o bratu obveznika.

Iz dopisa Trgovačkog suda u Bjelovaru od 28. svibnja 2024.godine utvrđeno je da je brat obveznika upisan kao član društva AGEST d.o.o. te da je temeljem Rješenja Tt-18/1506-4 od 29. listopada 2018. imatelj jednog poslovnog udjela nominalnog iznosa 17.200,00 kuna, a temeljni kapital društva da je 35.000,00 kuna. Nadalje, navedeno je i da je na temelju Rješenja Tt-19/1726 od 12. srpnja 2019. godine brat obveznika upisan kao član društva, odnosno imatelj dva poslovna udjela, jednog nominalnog iznosa 17.200,00 kuna, a drugog nominalnog iznosa 200,00 kuna, dok je temeljni kapital društva 35.000,00 kuna. Zaključno je navedeno da je na temelju Rješenja Tt-20/1011-2 od 29. lipnja 2020. godine brat obveznika upisan kao jedini član društva, imatelj četiri poslovna udjela i to dva udjela nominalnog iznosa po 17.200,00 kn i dva udjela nominalnog iznosa po 300,00 kn, dok je temelji kapital 35.000, 00 kuna.

Povjerenstvo je iz dostavljene dokumentacije od strane Općine Suhopolje utvrdilo da je raspisan Poziv na dostavu ponuda u postupku izrade Glavnog projekta na području Općine Suhopolje za dječji vrtić u Suhopolju u kojoj je navedeno da naručitelj (Općina Suhopolje) nije obvezan primjenjivati Zakon o javnoj nabavi. Također, utvrđeno je da je poziv potpisao pročelnik Boris Jurić i da je ponuda išla prema tri tvrtke, a da je Odluku o Odabiru potpisao Siniša Horvat kao općinski načelnik na temelju Zapisnika o otvaranju, pregledu i ocjeni ponuda koji je sastavilo troje ovlaštenih predstavnika. Utvrđeno je i da je obveznik potpisao i Odluku o imenovanju ovlaštenih predstavnika u postupku jednostavne nabave te Ugovor o izradi glavnog projekta sa tvrtkom AGEST d.o.o. od 15. siječnja 2018.

Također, dokumentaciji prileži i Ugovor o izradi projektne dokumentacije kojem je predmet izrada glavnog projekta za rekonstrukciju pristupne ceste, izgradnju pješačke staze i postavljanje javne rasvjete do Centra za kulturu zdravlja u Cabuni potpisan 29. listopada 2018. godine te Ugovor o izradi projektne dokumentacije za izradu glavnog projekta za izgradnju Dječjeg vrtića Suhopolje, a oba je potpisao Siniša Horvat.

Također, utvrđeno je i da je obveznik Siniša Horvat izdao i potpisao narudžbenice za trgovačko društvo AGEST d.o.o. dana 15. listopada 2018. za uređenje i asfaltiranje pješačke staze u naselju Borova te 16. studenog 2018. za projekt Kuće oproštaja Žiroslavlje, Sportsko rekreativnog centra Suhopolje i Uređenje i opremanje multimedijalnog centra Suhopolje, a koje činjenice je i sam obveznik u svom očitovanju nesporno potvrdio.

 Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Članak 7. stavkom 1.točkom c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5% ili više udjela u vlasništvu, obveznik je o tome dužan pravodobno obavijestiti Povjerenstvo. Stavkom 6. istog članka propisano je da su pravni poslovi odnosno pravni akti koji su sklopljeni odnosno doneseni bez prethodne obavijesti Povjerenstvu ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

Slijedom svega navedenog, temeljem dokumentacije koje se nalazi u predmetu, Povjerenstvo je nesporno utvrdilo da je obveznik Siniša Horvat doista stupao u poslovne odnose sa trgovačkim društvima UZOR COLOR d.o.o. i Agest d.o.o. Međutim, ugovor sa trgovačkim društvom UZOR COLOR d.o.o. sklopljen je 30. travnja 2018. godine, dakle u trenutku kad brat obveznika još nije bio član uprave (postao je to 7. ožujka 2019.) pa u konkretnom slučaju nije utvrđena povreda ZSSI-a.

Ugovor sa trgovačkim društvom AGEST d.o.o. potpisan je 29. listopada 2018. godine, a brat obveznika postao je član uprave 09. listopada 2018. godine. Obveznik u svom očitovanju navodi da je za tu činjenicu doznao kada je objavljeno rješenje Trgovačkog suda budući je isto objavljeno 29. listopada 2018. godine, ali nesporna je i činjenica da je upravo navedenog datuma i potpisao ugovor sa tim trgovačkim društvom. Nadalje, iz dostavljene dokumentacije vidljivo je da je između ostalog, upravo sukladno pozivu Općine Suhopolje, dostavljena ponuda tvrtke AGEST d.o.o., ali nije vidljivo tko je poziv potpisao, niti koji postupak je prethodio sklapanju ugovora i od strane koga, a isto vrijedi i za izdane, naprijed navedene narudžbenice, čime obveznik nije dokazao da u samom postupku nije poduzimao radnje. Iz dostavljene dokumentacije vidljivo je samo da je poziv za dostavu ponuda između ostalog i trgovačkom društvu AGEST d.o.o. od 12. siječnja 2018. godine, potpisao pročelnik Boris Jurić kao član stručnog Povjerenstva, ali se isto odnosi na drugi predmet nabave i nije predmet ugovora od 29. listopada 2018. godine, već drugog ugovora od 15. siječnja 2018. koji je potpisan za vrijeme dok brat obveznika nije bio član navedenog trgovačkog društva.

Ujedno, Povjerenstvo ističe da obveznik niti ne spori da je je potpisao ugovor i navedene narudžbenice.

U odnosu na točku II. izreke Povjerenstvo ističe da su obveznici dužni donositi odluke u javnom, a ne u privatnom interesu. Kada obveznik odlučuje o interesu povezanih osoba nesporno se nalazi pod utjecajem privatnih interesa te potencijalno zloupotrebljava pravo odlučivanja koje mu pripada.

Ukoliko u poslovnom subjektu, brat obveznika ima poslovne udjele nesporno je sa obveznikom povezana pravna osoba te u navedenoj situaciji obveznik ne može nepristrano odlučivati.

Povjerenstvo stoga ističe da je u konkretnom slučaju obveznik Siniša Horvat kao općinski načelnik Općine Suhopolje sklopio ugovor o izradi projektne dokumentacije sa trgovačkim društvom AGEST d.o.o. 29. listopada 2018. u kojem njegov brat ima poslovne udjele. Također obveznik je za navedeno društvo izdao i potpisao narudžbenice od 15. listopada 2018. za uređenje i asfaltiranje pješačke staze u naselju Borova te 16. studenog 2018. za projekt Kuće oproštaja Žiroslavlje, Sportsko rekreativnog centra Suhopolje i Uređenje i opremanje multimedijalnog centra Suhopolje. S obzirom da iz dostavljene dokumentacije ne proizlazi da bi izdavanju i potpisivanju istih prethodile radnje drugih službi Općine Suhopolje u konkretnim se slučajevima radi o samostalnom i diskrecijskom odlučivanju obveznika kojim je povrijedio odredbu članka 7.c) ZSSI-a.

Slijedom navedenog, Povjerenstvo je utvrdilo da je propustom da pravodobno obavijesti Povjerenstvo o stupanju u poslovne odnose Općine Suhopolje, s trgovačkim društvom AGEST d.o.o., u kojem njegov brat ima više od 5% udjela u vlasništvu, a koji su nastali sklapanjem Ugovora o izradi projektne dokumentacije-puni naziv ugovora dopuniti od 29. listopada 2018., te izdavanjem i potpisivanjem narudžbenica od 15. listopada 2018. za uređenje i asfaltiranje pješačke staze u naselju Borova te 16. studenog 2018. za projekt Kuće oproštaja Žiroslavlje, Sportsko rekreativnog centra Suhopolje i Uređenje i opremanje multimedijalnog centra Suhopolje, obveznik Siniša Horvat, općinski načelnik Općine Suhopolje do 02. kolovoza 2022., počinio povredu članka 21. stavka 1. i 4. i članka 7. stavka 1. podstavka c) ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku, ista se može izvršiti obustavom isplate dijela mjesečne neto plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo novčanu kaznu izriče u iznosu od 530,00 do 5309,00 eura vodeći računa o težini i posljedicama povrede zakona. Stavkom 2. istog članka propisano je da izvršenje novčane sankcije obustavom isplate dijela mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

U ovom konkretnom slučaju, Povjerenstvo je obvezniku izreklo novčanu sankciju u iznosu od 3.000,00 eura. Prilikom odmjeravanja vrste i visine sankcije Povjerenstvo je uzelo u obzir činjenicu da je obveznik počinio dvije povrede zakona kao i težinu navedenih povreda, odnosno zlouporabu od strane obveznika, budući nije jasno i nedvojbeno dokazao da je sklapanju ugovora i izdavanju narudžbenica prethodio transparentno provedeni postupak javne nabave, a također je nesporno i da je prekršio zakonsku odredbu koja decidirano navodi kako obveznici trebaju postupiti prilikom stupanja u poslovni odnos sa poslovnim subjektom u kojem član obitelji obveznika ima 5% i više udjela u vlasništvu, a o čemu obveznik nije obavijestio Povjerenstvo, iako to zakon izričito nalaže. Slijedom navedenog, Povjerenstvo smatra navedenu sankciju primjerenom svim okolnostima slučaja.

Također, Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnih poslova, odnosno navedenih pravnih akata, imajući u vidu odredbu članka 21. stavka 6. ZSSI-a prema kojoj su pravni poslovi i pravni akti koji su sklopljeni, odnosno doneseni protivno odredbama članka 21. ZSSI-a, ništetni.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti**:**

1. Obveznik Siniša Horvat, elektronička dostava
2. Podnositelju prijave, e-mail
3. Objava na internetskim stranica Povjerenstva nakon uredne dostave obvezniku
4. Pismohrana